
Generell del
Jeg var veldig spent da jeg endelig kunne sette meg på flyet til Praha etter flere måneders venting. Det kriblet i hele kroppen med tanke på forventninger og nysgjerrighet over hva som ventet meg de neste tre og en halv ukene. Samtidig som skolen lokket, kan jeg ikke utelukke at selve byen Praha med sine shoppingmuligheter, attraksjoner og billige restaurantpriser virket forlokkende. Men nok om det.
The British International School of Prague (BISP) består av fire avdelinger rundt Praha. Line og jeg var på Kamyk som ligger et stykke utenfor byen. Vi brukte ca 45 minutter å komme oss dit fra leiligheten vår. Skolebygget er gammelt, men de har så vidt begynt et oppussingsprosjekt innendørs. Kamyk huser både Primary og Grammar School. Primary School har ved dags dato ca 220 elever, men det kommer til stadighet nye elever. På grunn av dette ansettes det stadig flere lærere, og samtlige lærere på den fløyen jeg var på var nye av året. Til sammen på skolen var det hele 65 ulike nasjonaliteter. De aller fleste snakket godt engelsk. De elevene som ennå ikke hadde lært seg språket godt nok til å delta i vanlig undervisning, var ute og fikk spesial undervisning i engelsk. Dette ble gjort ganske intensivt, og det er utrolig hvor raskt et barn lærer seg et nytt språk. Det tar ikke mange ukene/månedene før de er klare til å følge den vanlige undervisningen.

Onsdag formiddag ankom vi Praha og leiligheten vår. Utleiefirmaet hadde ordnet med taxi fra flyplassen og alt var i orden. Allerede morgenen etter skulle vi møte opp på Kamyk for å treffe rektor for Primary School til forberedelse av selve praksisen som skulle begynne den kommende mandagen. Etter gode beskrivelser fra han, og litt flaks rakk vi akkurat å komme tidsnok frem. Etter et kort møte hvor vi diskuterte forventninger fra både oss studenters side, samt skolens, fikk vi en omvisning rundt skola før vi ble kastet inn i hvert vårt klasserom uten noen videre beskjeder. Både Line og jeg kjente igjen navnet på våre øvingslærere, men rakk ikke å utveksle noen ord før vi ble separert. Vi kjente ikke til skolens eller klassens timeplan eller noen ting. Så litt forbauset satte jeg med ned i klassen og observerte. Senere på dagen tok vi motet til oss og gikk tilbake til rektor, Mr Winch, og lurte på hva som egentlig var planen. Det viste seg at han trodde vi skulle være på skolen allerede fra dag 1, og ble ganske ydmyk da vi lurte på hvordan timeplanen egentlig så ut osv. Vi kom alle til enighet, og både vi og han var glad vi tok mot til oss og oppklarte misforståelsen med en gang. Det endte med at Line og jeg fullførte dagen på skolen, møtte også opp igjen dagen derpå for å heller få to studiedager ved en senere anledning.

Mandagen etterpå møtte vi opp på ny. Så gikk det slag i slag de neste tre ukene. Sammen med rektor bestemte vi oss for å følge vår ”egen” klasse de første dagene. Deretter besøkte Line og jeg sammen trinnene year 1 til 6 i tur og orden. Vi valgte å gjøre dette sammen for å kunne få et bedre diskusjonsgrunnlag. I tillegg fulgte vi også year 7 på Grammar School rundt en dag. Deretter var vi de siste 3 dagene tilbake i våre egne klasser. Den siste dagen i hver uke hadde vi et møte Mr Winch hvor vi diskuterte hvordan uka hadde gått, hendelser som hadde oppstått og vi fikk muligheten til å stille spørsmål angående alt mellom himmel og jord. Mr Winch hadde svar på det meste og vi lærte utrolig mye av samtalene med han.
Hoveddel

BISP er en internasjonal privat skole, og det sier seg selv at det koster mye penger å få gå der. Noe av det første jeg la merke til da jeg kom inn i de ulike klassene var den roen som rådet der. Jeg hadde forventet meg en streng disiplin, men dette var ikke å se. Allikevel var elevene disiplinerte og utrolig motiverte. De viste stor iver til samtlige oppgaver og aktiviteter som ble gitt. Ved spørsmål angående dette fikk vi til svar av rektor at elevene vet de ikke behøver å være der. Foreldrene har gjort et valg ved å betale dem inn på skolen, og elevene vil yte noe tilbake til foreldrene sine.   
Jeg har aldri lært så mye i praksis før som jeg har gjort disse tre ukene her. Jeg har slukt til meg alt jeg har sett, hørt og observert, og jeg har fått et helt annet syn på privat skole. Men det er selvfølgelig fordeler og ulemper med både privat og offentlig skole. Det kanskje mest negative med skolen er at det er foreldrene som har makten. Det er de som sitter med pengene, og er ikke de fornøyd kan de ta barna sine ut av skolen, og skolen ender kanskje opp med at den må legges ned. Dette viste seg i en litt spesiell episode som vi nordmenn antakeligvis aldri har tenkt over. En av de første dagene jeg var på skolen så regnet det ute. Det var ikke hølj regn, men litt yr. Det store spørsmålet var da om elevene kunne ut eller om de måtte være inne i friminuttet. Det viste seg at enkelte foreldre ikke likte at barna deres var ute når det regnet, for de kunne bli syke, eller klærne deres kunne bli ødelagt. Heldigvis er rektor av den oppfatning av at barn har best av å være ute, slik at det ble tatt en avgjørelse om at de kunne få være ute: MEN elevene fikk ikke leke i sølepytter. 

Tilbake til det med disiplin. Det er selvfølgelig disiplin ved skola. Elevene må alltid stille seg på rekke når de skal inn og ut av klasserom, til og fra friminutt, assembly, lunch, musikk osv. Men det jeg var svært overrasket over var den manglende ”hysj-pedagogikken”. Så å si samtlige lærere jeg var innom og observerte fremhevet positiv atferd. Spesielt læreren på year 4 hvor jeg tilbrakte flest dager hos. Hun var utrolig positiv og rolig. Hun hevet aldri stemmen, og konsentrerte seg kun om det positive. Utsagn som ”I like the way Leti is sitting” fungerte utmerket. Jeg har merket at dette har kommet mer og mer til Trondheimsskolene også, men ikke så konsekvent som på Kamyk. Og jeg kan love deg at det gjorde utslag. Det fungerte kjempe godt!

BISP er som både Line og jeg observerte, og som også rektor uttalte, en ordentlig Harry Potter skole. Hver fredag er det morgen-assembly med utdeling av diplomer og rewards til en elev i hver klasse for godt arbeid av en eller annen sort den siste uka. Jeg var litt negativ til dette i begynnelsen, men så oppdaget jeg hva diplomene ble utdelt for. Det gikk ikke kun på faglige gode prestasjoner, men også på sosiale. En elev fikk diplom fordi han nå greide å sitte stille og arbeide i 15 minutter av gangen, en annen elev fikk det for gode ”danse moves”. I tillegg til dette, ble det hver mandag kåret siste ukes ”House”. Skolen var delt inn 4 aldersblandede hus etter kjente tjsekkere som Smetana og Dvorak. På denne måten arbeidet elevene på tvers av trinn sammen om å vinne flest house points. Dette fikk de for gode faglige kunnskaper, alt etter individuelle ferdigheter. I tillegg kunne hver klasse få ”Fish points” som gikk på oppførsel. Det ble også gitt Golden Time hvis elvene i løpet av ei uke greide å samle nok Pebble Targets, et mål som klassen sammen satte seg hver mandag. Mye av denne pedagogikken er basert på ei bok av Jenny Mosley.

Som du skjønner, var det mye konkurranse på skolen. I samtale med rektor kom vi inn på dette temaet. Han var usikker på om elevene oppførte seg godt kun pga god motivasjon, eller om poengene spilte en meget viktig rolle. Uansett gir ikke poengene så mye mer enn en vandrepokal, og heder og ære. Rektor var opptatt av at elevene skulle lære å konkurrere, for det er altfor mange elever, spesielt gutter, som ikke kan å tape. I dagens samfunn må man lære seg at man ikke alltid kan være best, og at man må arbeide for å komme seg oppover, mente han. 

Et annet aspekt som det var mye mer fokus på i den britiske skolen enn den norske er mål. Hver time ble startet og avsluttet med målet for økta, hva elevene skal lære og hva de har lært. Det er slik at hvert eneste trinn må avlegge nasjonal prøve hver vår. Og det er et enormt fokus på at elevene må kunne hvert et eneste punkt som står i planen (læreplanen følger de bare tematisk, men det finnes en mer konkret plan som de faktisk må krysse av for hver elev om de har nådd det de skal). Kommer skolen dårlig ut, kan den som her i Norge, få dårlig rykte på seg og miste status og elever. Det var tydelig at rektor ikke var helt fornøyd med dette. Med bakgrunn i det store ståheiet rundt prøvene har det de siste ti årene blitt en tydelig nedgang i lengde på friminuttene. Elevene var nå på skolen fra halv ni til halv fire fem ganger i uka, fra første klasse av! En arbeidsbolk er på ca to og en halv time, og elevene har enten 2 - eller 1 ½ times pause avhengig av hvilket trinn de gikk på.          

I løpet av de tre ukene jeg var på Kamyk observerte jeg mye, og fungerte mer som en assistent i stedet for å ha egen undervisning. Og dette lærte jeg utrolig mye av. Jeg har ikke fått muligheten til å observere ulike lærerroller i Trondheim. Nå har jeg ei bok full av tips til leker, morsomme aktiviteter og ulike pedagogiske tilnærminger. Lærerne var flinke til å variere undervisninga, den var full av korte, morsomme og lærerrike aktiviteter, og mange overganger. De hadde elevenes fulle oppmerksomhet så å si hele tiden. De la spesielt vekt på kinestetiske og taktile læringsaktiviteter ofte kombinert med visuelle og auditive. Grunnen til at de var så fokuserte på variasjon var muligens de lange undervisningsbolkene.  

Avslutning
Er det noe som bør forbedres til neste år så er det at papirene fra Rotvoll må sendes mye tidligere til praksisskolene. De ble ikke sendt før vi allerede hadde begynt i praksis, og som det ofte gjør på store skoler, så tar det lang tid før papirer blir videresendt til de det gjelder. Deretter tar det enda noen dager før den aktuelle personen har tid til å sette seg ned å lese igjennom en drøss med dokumenter. Dermed blir ikke praksiskontrakt underskrevet før den siste uka, og praksisskolen er litt forvirret rundt hva som egentlig forventes av dem. 

Jeg vil også anbefale å ha jevnlig mailkontakt med skolen før dere drar nedover. På grunn av en aksjonslæring oppgave vi måtte utføre der nede, skrev vi frem og tilbake med rektor siden før jul. Med bakgrunn i dette følte vi visste litt hva vi gikk til og vice versa.

Praksis i utlandet, og i dette tilfellet Praha, er noe jeg anbefaler på det sterkeste! Det har vært en fantastisk måned hvor jeg fikk kombinert skole og storbylivet. BISP tar godt i mot deg som student, og tar deg med ut allerede den første fredagen for å bli bedre kjent. Det er et utrolig godt miljø på skolen som smitter over på deg som student. Så å si samtlige lærere ønsket deg velkommen inn i klassen og svarte velvillig på spørsmål, og fortalte om deres egen lærerrolle og syn på ulike aspekter ved undervisningen. Mange av lærerne gjorde også om på sin egen undervisning slik at vi som studenter lettere kunne ta del i timene. De visste å utnytte at det var både en og to ekstra voksenpersoner i klasserommet, og det var noe jeg hadde stort utbytte av.

Det er så mye mer jeg kunne ha skrevet om og fortalt. Men vil du vite mer anbefaler jeg deg å reise ned til BISP selv. Det er så absolutt verdt pengene og tida. Du vil garantert kose deg. Så jeg avslutter med å gjenta meg selv; ta praksisen i utlandet! Du lærer så mye mer –og ikke minst mye annet, enn ved vanlig praksis!

